Meddelelse om indledning af en antidumpingprocedure vedrørende importen af urea med oprindelse i Belarus, Bulgarien, Kroatien, Egypten, Estland, Litauen, Libyen, Polen, Rumænien og Ukraine

(2000/C 301/02)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 905/98(2) ("grundforordningen"), hvori det hævdes, at urea med oprindelse i Belarus, Bulgarien, Kroatien, Egypten, Estland, Litauen, Libyen, Polen, Rumænien og Ukraine indføres til dumpingpriser, hvorved den pågældende erhvervsgren i Fællesskabet forvoldes væsentlig skade.

1. Klage

Klagen blev indgivet den 6. september 2000 af EFMA (den europæiske sammenslutning af gødningsstofproducenter) ("klageren") på vegne af producenter, der tegner sig for en væsentlig del, i dette tilfælde over 82 %, af den samlede ureaproduktion i Fællesskabet.

2. Vare

Den vare, der angiveligt indføres til dumpingpriser, er urea, også i vandig opløsning ("den pågældende vare"), som i øjeblikket tariferes under KN-kode 3102 10 10 og 3102 10 90. Disse KN-koder angives blot til orientering.

3. Dumping

Påstanden om, at der finder dumping sted med hensyn til Bulgarien, Kroatien, Egypten, Litauen, Polen og Rumænien, er baseret på en sammenligning af den normale værdi fastsat på grundlag af hjemmemarkedspriserne og priserne ved eksport af den pågældende vare til Fællesskabet.

Påstanden om, at der finder dumping sted med hensyn til Estland og Libyen, er baseret på en sammenligning af en beregnet normal værdi og priserne ved eksport af den pågældende vare til Fællesskabet.

På baggrund af, at den normale værdi for Belarus og Ukraine vil blive fastsat efter bestemmelserne i artikel 2, stk. 7, i grundforordningen, foreslog klageren, at den normale værdi burde fastsættes på grundlag af en beregnet normal værdi i et land med markedsøkonomi (jf. punkt 5.1, litra c), i denne meddelelse). Påstanden om, at der finder dumping sted, er baseret på en sammenligning af den normale værdi som fastsat ovenfor og priserne ved eksport af den pågældende vare til Fællesskabet.

På dette grundlag er de beregnede dumpingmargener betydelige for alle berørte eksportlande.

4. Skade

Klageren har fremlagt beviser for, at importen af den pågældende vare fra Belarus, Bulgarien, Kroatien, Egypten, Estland, Litauen, Libyen, Polen, Rumænien og Ukraine er stegelt globalt, udtrykt i absolutte tal og som markedsandel.

Det hævdes, at mængden af og priserne på den pågældende vare bl.a. har haft negative virkninger for EF-producenternes markedsandel, salgsmængder og priser, hvilket har haft betydelige negative følger for EF-erhvervsgrenens samlede ydelse og dens finansielle og beskæftigelsesmæssige situation.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af den pågældende erhvervsgren i Fællesskabet, og at der foreligger tilstrækkelige beviser til at berettige indledningen af en procedure, og iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Belarus, Bulgarien, Kroatien, Egypten, Estland, Litauen, Libyen, Polen, Rumænien og Ukraine indføres til dumpingpriser, og om dette har forvoldt skade.

a) Spørgeskema

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til EF-erhvervsgrenen og til producentsammenslutninger i Fællesskabet, til eksportører/producenter i Belarus, Bulgarien, Kroatien, Egypten, Estland, Litauen, Libyen, Polen, Rumænien og Ukraine og sammenslutninger af eksportører/producenter, til de importører og importørsammenslutninger, der er nævnt i klagen, samt til myndighederne i de pågældende eksportlande.

Under alle omstændigheder bør alle parter omgående rette henvendelse til Kommissionen for at få fastslået, om de er opført i klagen, og hvis dette ikke er tilfældet, bør de anmode om at få tilsendt et spørgeskema inden for den frist, der er fastsat i punkt 6, litra a), nr. i), da den frist, der er fastsat i punkt 6, litra a), nr. ii), gælder for alle interesserede parter.

b) Indhentning af oplysninger samt høringer

Alle interesserede parter anmodes hermed om at fremføre deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Sådanne oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii).

Kommissionen vil endvidere høre interesserede parter, forudsat at de anmoder herom og godtgør, at der er særlige grunde til, at de bør høres. Anmodninger skal indgives inden for den frist, der er fastsat i punkt 6, litra a), nr. iii).

c) Valg af land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Slovakiet som et passende land med markedsøkonomi med henblik på fastsættelsen af den normale værdi for Belarus og Ukraine. Interesserede parter anmodes om at fremsætte bemærkninger til dette valg inden for den særlige frist, der er fastsat i punkt 6, litra b), i denne meddelelse.

d) Markedsøkonomisk status

For de eksportører/producenter i Ukraine, som hævder og fremlægger tilstrækkeligt bevis for, at de arbejder under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, fastsættes den normale værdi i overensstemmelse med artikel 2, stk. 7, litra b), i grundforordningen. Eksportører/producenter, der har til hensigt at forelægge behørigt dokumenterede krav, må gøre dette inden for den særlige frist, der er fastsat i punkt 6, litra c), i denne meddelelse. Kommissionen vil sende formularer angående krav til alle eksportører/producenter i Ukraine, som fremsætter anmodning om en individuel margen, såvel som til myndighederne i Ukraine.

5.2. Procedure for vurdering af Fællesskabets interesser

I overensstemmelse med artikel 21 i grundforordningen, og hvis påstandene om dumping og den derved forvoldte skade dokumenteres, vil der blive truffet afgørelse om, hvorvidt det vil være i Fællesskabets interesse at indføre foranstaltninger. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indsende oplysninger til Kommissionen inden for den frist, der er fastsat i punkt 6, litra a), nr. ii), forudsat at de godtgør, at der er en objektiv forbindelse mellem deres virksomhed og den pågældende vare. Det skal bemærkes, at der kun vil blive taget hensyn til sådanne oplysninger, der er indgivet i henhold til artikel 21, hvis de er behørigt underbygget med faktuelle beviser på indgivelsestidspunktet.

6. Frist

a) Almindelig frist

i) For parter, der anmoder om et spørgeskema

Alle interesserede parter bør anmode om et spørgeskema snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter, som giver sig til kende og indsender besvarelser af spørgeskemaet og andre oplysninger

Alle interesserede parter skal, hvis der skal tages hensyn til deres redegørelser i forbindelse med undersøgelsen, kontakte Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for valg af land med markedsøkonomi

Parter i undersøgelsen kan fremsætte bemærkninger til valget af Slovakiet, der som omhandlet i punkt 5.1, litra c), påtænkes anvendt som land med markedsøkonomi med henblik på fastsættelse af den normale værdi for Belarus og Ukraine. Sådanne bemærkninger skal være Kommissionen i hænde inden for en frist på 10 dage fra datoen for offentliggørelsen af denne meddelelse i De Europæiske Fællesskabers Tidende.

c) Særlig frist for indgivelse af krav om markedsøkonomisk status

Behørigt underbyggede krav om markedsøkonomisk status som omhandlet i punkt 5.1, litra d), skal være Kommissionen i hænde senest 21 dage fra datoen for offentliggørelsen af denne meddelelse i De Europæiske Fællesskabers Tidende.

7. Skriftlige redegørelser, besvarelser af spørgeskema og korrespondance

Alle redegørelser og anmodninger fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes foreløbig eller endelig afgørelse, positiv eller negativ, på grundlag af de foreliggende faktiske oplysninger.

Konstateres det, at en interesseret part har indgivet forkerte eller misvisende oplysninger, vil der blive set bort fra sådanne oplysninger, og de foreliggende faktiske oplysninger kan benyttes.

9. Tidsplan for undersøgelsen

Undersøgelsen skal i henhold til artikel 6, stk. 9, i grundforordningen afsluttes inden for en frist på 15 måneder fra datoen for offentliggørelsen af denne meddelelse i De Europæiske Fællesskabers Tidende. Ifølge artikel 7, stk. 1, i grundforordningen kan der indføres midlertidige foranstaltninger senest ni måneder fra offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.